Regionsudvalgets udtalelse om "Kommissionens forslag til Europa-Parlamentets og Rådets afgørelse om en fælles ramme for samarbejde til fordel for en bæredygtig udvikling af bymiljøet"

(2000/C 317/12)

REGIONSUDVALGET har -

under henvisning til Kommissionens forslag til Europa-Parlamentets og Rådets afgørelse om en fælles ramme for samarbejde til fordel for en bæredygtig udvikling af bymiljøet [KOM(1999) 557 endelig udg. - 1999/0233 (COD)],

under henvisning til Rådets beslutning af 10. maj 2000 om i henhold til EF-traktatens artikel 175, stk. 1, og 265, stk. 1, at anmode om Regionsudvalgets udtalelse,

under henvisning til formandens beslutning af 1. marts 2000 om at henvise det forberedende arbejde til Underudvalg 4,

under henvisning til Kommissionens meddelelse "En dagsorden for byerne i Den Europæiske Union" (KOM(97) 197 endelig udg.),

under henvisning til Kommissionens meddelelse "Bæredygtig byudvikling i Den Europæiske Union: Rammer for handling" (KOM(1998) 605 endelig udg.),

under henvisning til Europa-Parlamentets og Rådets afgørelse nr. 2179/98/EF af 24. september 1998 om revision af Det Europæiske Fællesskabs program for politik og handling i forbindelse med miljøet og bæredygtig udvikling "Mod en bæredygtig udvikling",

under henvisning til forslag til Regionsudvalgets udtalelse (CdR 134/2000 rev.), som blev vedtaget af Underudvalg 4 den 11. maj 2000 med Alberto Ruíz-Gallardón (E, PPE) som ordfører, og ud fra følgende betragtninger:

EF-traktatens artikel 174 fastsætter, at der skal føres en fælles miljøpolitik, og gør rede for målene og principperne for en sådan politik;

med Rådets resolution af 1. februar 1993 om Det Europæiske Fællesskabs program for politik og handling i forbindelse med miljø og bæredygtig udvikling samt vedtagelsen af Europa-Parlamentets og Rådets afgørelse nr. 2179/98/EF af 24. september 1998 om revision af ovennævnte program bekræftede Fællesskabet, at det holder fast ved fremgangsmåden og den overordnede strategi om en bæredygtig udvikling -

på den 34. plenarforsamling den 14.-15. juni 2000 (mødet den 15. juni) vedtaget følgende udtalelse.

1. Regionsudvalgets holdning til forslaget

1.1. Regionsudvalget bifalder det foreliggende forslag til afgørelse, der viderefører fremgangsmåden og den overordnede strategi i programmet "Mod en Bæredygtig Udvikling", hvori byerne fremhæves som de vigtigste partnere i løsningen af miljøproblemerne, som påvirker borgernes livskvalitet.

1.2. Regionsudvalget anerkender, at der er brug for integrerede tiltag inden for strategiske rammer, politiske indgreb, som løser problemerne lokalt og regionalt, samt politiske løsninger, der i overensstemmelse med god byforvaltningspraksis på velafstemt og koordineret vis afbøder de lokale økonomiske, beskæftigelsesmæssige, boligmæssige, miljømæssige, sociale og kulturelle problemer og fører til ændring af borgernes og virksomhedernes individuelle forbrugsmønstre, således som Kommissionen foreslår.

1.3. Regionsudvalget mener i overensstemmelse med hovedlinjen i Kommissionens forslag, at hvis problemerne skal løses lokalt og regionalt, må man fremme udveksling af information, god praksis og erfaringer samt tværnationalt samarbejde ved at etablere eller styrke eksisterende netværk. Dette forudsætter, at byerne engagerer sig ansvarligt og aktivt.

1.4. Regionsudvalget anser det for absolut nødvendigt med forebyggende initiativer ved kilden til problemerne i stedet for de ofte komplicerede og omkostningskrævende foranstaltninger, der skal rette op på skaderne. Derfor er det nødvendigt at inddrage sociale aspekter og anvende lokalagenda 21.

1.5. Det anses for meget positivt, at der ydes specifik støtte til netværk af byer, hvilket er en af de foranstaltninger, der anbefales i Det Europæiske Fysiske og Funktionelle Udviklingsperspektiv (EFFU).

1.6. Efter Regionsudvalgets opfattelse kræver en løsning af miljøproblemerne, at indfaldsvinklen ikke begrænses til byerne. Desuden bør en integreret strategi også tage hensyn til, at byområderne er udgangspunkt for samhørighed og analyse. Dette må være fortolkningen af punkt 3.3 i meddelelsen "Bæredygtig byudvikling i Den Europæiske Union: Rammer for Handling".

1.7. På baggrund af de mange interessemodsætninger mellem de enkelte byer, som danner et storbyområde, og den kraftige miljøpåvirkning, som byerne som helhed udøver på de regioner, hvori de ligger, bør der tages hensyn til regionernes og lokalområdernes berettigede krav om deltagelse i beslutningsprocessen inden for rammerne af medlemsstaternes kompetencefordeling. Målet skal være en bæredygtig udvikling, som afspejler storbyområdernes komplicerede struktur.

1.8. Regionsudvalget anser det for nødvendigt at styrke regionernes rolle i forbindelse med bæredygtig udvikling af bymiljøet - under hensyntagen til kompetencefordelingen i de enkelte medlemsstater - for at undgå funktionelle mangler. Det er nødvendigt at anlægge en overordnet synsvinkel for at strukturere foranstaltningerne og integrere dem i det pågældende storbyområde. Den administrative afgrænsning ligger ofte uden for bygrænserne. Analyser af byområder viser altid en stærk regional og interregional strøm af materiale og energi til og fra byerne.

1.9. Det foreslås som en udbygning af forslaget, at information og samarbejde bliver et fast element ikke blot i de enkelte byer, men også i alle regioner og netværk af regioner eller byer.

1.10. I forbindelse med artikel 3 fastslår Regionsudvalget, at såvel prioriteringen af aktiviteter som fastlæggelsen af kriterier for udvælgelse og kontrolopgaverne må henlægges til de kompetente nationale organer eller til regionerne.

1.11. Regionsudvalget går ind for, at regioner og byer bliver stærkere repræsenteret i en komité, som skal have til opgave at fastlægge aktiviteter og kriterier, ikke kun af ovennævnte grunde, men også af hensyn til opfyldelsen af andre mål på mellemlang og lang sigt for at fremme de integrerede fremgangsmåder og strategiske politiske indgreb, der slås til lyd for i "Rammer for Handling". Herigennem kunne man også opnå, at foranstaltningerne på dette område får en større indvirkning på de offentlige politikker, at de koordineres med diverse regionale programmer og fremtidige integrerede bypolitiske tiltag under de øvrige foranstaltninger i "Rammer for Handling". Dette vil også tjene til at styrke kommende regionale netværk ud over de allerede eksisterende og vel at mærke ikke kun netværk af bæredygtige europæiske byer.

1.12. Regionsudvalget understreger, at større inddragelse af regionerne i ovennævnte rammer for handling vil gøre det muligt at udvide de samarbejdsinitiativer og -instrumenter, som følger af andre igangværende eller planlagte initiativer såsom INTERREG, således at de også kommer til at omfatte bypolitik og etablering af netværk af byer.

1.13. Det understreges endvidere, at man ud over det aktive samarbejde mellem europæiske regioner og byer bør fremme samarbejde mellem universiteter, forskningsinstitutter, offentlige institutioner, ngo'er og virksomheder for at forske i, afprøve og anvende de bedste og mest miljøvenlige teknikker, som er disponible på markedet.

1.14. Regionsudvalget er overbevist om, at en ensartet evaluering af miljøpåvirkningerne bedst opnås gennem anvendelse af standardiserede, alment anerkendte og let sammenlignelige indikatorer og indekstal. Disse bør anvendes ved evalueringen af miljøsituationen i regioner og byer, offentlige foranstaltninger samt planer og programmer, som berører regioner og byer.

1.15. Regionsudvalget påpeger, at det for at opfylde målene om bæredygtig udvikling er nødvendigt at fremme en integreret transport- og mobilitetspolitik, hvilket indebærer, at udveksling og samarbejde om disse aspekter er af afgørende betydning.

1.16. Regionsudvalget foreslår, at de nye teknologier tages i anvendelse i de overordnede strategier for byforvaltning.

1.17. Gennem overholdelse af princippet om bæredygtig udvikling i byområder kan byen blive "beboelig" og give indbyggerne et integreret område, hvor der både er mulighed for at leve, arbejde og udøve fritidsaktiviteter.

Bruxelles, den 15. juni 2000.

Jos Chabert

Formand for

Regionsudvalget